b"\n_START_ARTICLE_\nTorre de Sant Cristau\n_START_SECTION_\nHist\xc3\xb2ria\n_START_PARAGRAPH_\nEn un conveni del 1075 entre els comtes Guislabert II de Rossell\xc3\xb3 i Pon\xc3\xa7 I d'Emp\xc3\xbaries - Peralada, que eren cosins, sobre les jurisdiccions respectives, s'esmenta el castrum Sancti Christofori, esment que es repeteix el 1085 en un altre document similar. Al segle\xc2\xa0xiv el castell s'havia redu\xc3\xaft a una simple torre de guaita, i es comen\xc3\xa7a a esmentar com a Torre de Sant Cristau, o Torre de Sant Cristau d'Albera.\n_START_SECTION_\nL'edificaci\xc3\xb3\n_START_PARAGRAPH_\nA l'extrem nord del petit pla on es dre\xc3\xa7aven la capella de Sant Cristau d'Albera i el castell de Sant Cristau, es conserven les restes de la torre del castell. Era una torre cil\xc3\xadndrica de 6,5 m de di\xc3\xa0metre exterior, i uns murs d'un gruix entre 1,2 i 1,4 m. El soterrani era dedicat a cisterna, cosa que fa que soterrat es conservi un bon tros de la torre i, en canvi, no a l'exterior. Ja devia formar part del castell del segle XI, del qual amb prou feines en queda res."